JUNIOR EN SENIOR KATEGESE Dissipelgroepe gr. 7-11 – Skuilkrans
JUNIOR EN SENIOR KATEGESE Dissipelgroepe gr. 7-11
Hierdie is 'n bediening aan tieners wat voortbou op die kennis van die Bybelverhale wat hulle in die Junior Kategese geleer het, asook op die huisgeloof (of gebrek aan dit) in hul ouerhuis. Tieners se grootste behoefte is na identiteit en intimiteit. Hulle worstel met vrae: "Wie is ek?" en "Waar kan ek behoort?". Calvyn het gesê: "Om God te ken, is om jouself te ken". Selfkennis is Gods-kennis en andersom. Ons probeer om elke Sondagaand 'n liefdevolle atmosfeer te skep waarin tieners eerlike vrae oor God en die Bybel kan vra, terwyl hulle regtig deel voel van 'n familie. Ons hou nie meer Sondagskool nie, maar Dissipelgroepe. Die gesegde geld: "People don't care how much you know, until they know how much you care". In 'n samelewing waar kompetisie, gebrokenheid en genadeloosheid aan die orde van die dag is, smag tieners na egte omgee, versorging, opbouende woorde en genade.
Natuurlik "leer" ons die tieners uit die Woord, maar die beginsel geld: As hulle niks geleer het nie, het ons hulle nie goed geleer nie. Jy het slegs iets geleer uit die Woord, as jy die Woord daarna ook gaan doen, anders bedrieg jy jouself (Jakobus 1:22-24). Die meeste tieners lees nooit Bybel nie en kom ook nie Sondagaande om iets te leer nie (daar is wel uitsonderings).
Daarom moet ons eers 'n gasvrye en liefdevolle atmosfeer van egte omgee en versorging skep, sodat hulle graag iets wil leer. En so sit ons in 'n kring om die Bybel en leer saam uit die Woord ("Leer en onderrig mekaar…" Kol.3:16). Ons enigste handboek is dis die Bybel! Die leraarspan kies die tekste volgens die kerklike jaarprogram.
Aanddiensbywoning is verpligtend vir al die tieners en leiers, want hulle behandel weer die teks na die diens. Die teks word weer twee keer gelees en die dissipelmakers is opgelei as fasiliteerders om elke tiener te begelei om met die groep te deel wat hy of sy hoor die Gees vir hom of haar sê (Lectio Devina). Hulle behandel ook die besprekingsvrae wat die liturg vooraf aan die leiers stuur. So leer hulle saam wat God se wil vir hul lewens is. En hulle daag mekaar uit om dit te doen. Hulle hou mekaar verrekenbaar (accountable). En hulle bid vir mekaar en die wêreld. Dit is dissipelskap. Ons hoop dat ouers ten minste een maal per week om die etenstafel met hul kinders oor die dissipelskap-"les" sal gesels (huisgeloof). Dit is wonderlike as ouers en tieners saam eredienste bywoon en saam groei in dissipelskap ("a family that prays together, stays together").
Groeigroepies gr. R-6
Die Groeigroepies (junior kategese) werk uit boekies wat vir hulle 'n goeie basis van die Bybel en verhouding met die Here leer:
By ons groot gr R klassie se byeenkomste word daar gespeel en geknip en geplak rondom Bybeltemas.
Die gr 1-3 klassies doen elk 'n ander boekie met verskillende Bybelverhale
Ons gr 4's se lessies gaan oor geestelike vorming en veral die beginsels uit die Nuwe Testament
Gr 5 en gr 6 kinders doen werkboekies wat 'n oorsig gee van Genesis tot by 2 Samuel.
Gesels asseblief met jou kind oor elke week se lessie; onthou geloof word eerstens by die huis geleer! Vir enige navrae, kontak Arno Meiring (082 807 4530)of Ingrid du Preez (074 889 0660) .